દક્ષિણ આફ્રિકામાં આરોગ્ય ક્ષેત્ર સારી સ્થિતિમાં નથી. સરકારી હૉસ્પિટલોમાં બરાબર સારવાર મળતી નથી. સાધનોની પણ તંગી છે. દક્ષિણ આફ્રિકાના લોકોની એ પણ ફરિયાદ છે કે ત્યાંના ડૉક્ટરો દેશ છોડી વિદેશ ચાલ્યાં જાય છે. તેમની એ પણ રાવ છે કે આપણે ત્યાં મેડિકલ કૉલેજો તો નવી નવી બનતી જાય છે પરંતુ તેમાંથી જે સ્નાતકો બહાર પડે તેમને સમાવવા માટેની જગ્યાઓ ક્યાં છે? દક્ષિણ આફ્રિકાના પ્રાંતોની આર્થિક સ્થિતિ નબળી છે. પરિણામે તેમણે ઔપચારિક કે અનૌપચારિક રીતે હમણાં ભરતી બંધ કરી છે. વિશ્વ બૅન્કના અંદાજ પ્રમાણે, દક્ષિણ આફ્રિકામાં દર હજાર નાગરિકે એક ડૉક્ટર છે!